RO
C 193/34
Jurnalul Oficial al Uniunii Europene
12.5.2022
Dispoziția inițială a fost completată pentru a se clarifica faptul că vizează mieii de lapte, însă se adaugă o dispoziție care vizează și mieii destinați sacrificării.
Se menține interdicția de utilizare a antibioticelor pentru mieii de lapte, însă utilizarea acestora este permisă în cazul mieilor destinați sacrificării în funcție de patologiile întâlnite și doar pe bază de prescripție din partea medicului veterinar, respectându-se termenele prevăzute pentru utilizarea acestor produse și o perioadă minimă de 7 de zile între încheierea oricărui tratament și sacrificare, în cazul în care un astfel de tratament nu necesită o perioadă de așteptare de 7 zile.
Aceste tratamente sunt autorizate pentru mieii destinați sacrificării, deoarece sunt animale mai în vârstă și, prin urmare, pot fi mai predispuse la tulburări care necesită utilizarea lor.
Această modificare a caietului de sarcini nu afectează documentul unic.
În capitolul:
5.2
Colectarea mieilor (anterior „Părăsirea fermei și transport”)
Se elimină următorul paragraf: „Un miel poate fi comercializat de îndată ce a atins greutatea în viu de cel puțin 9 kg și de cel mult 16 kg.
Animalul poate fi dus atunci la punctul de colectare.
Transportul se efectuează în condițiile definite de norma AFNOR NF V 00-051.
Standardele de ocupare a vehiculelor trebuie respectate pentru a se evita supraaglomerarea și supraîncărcarea.”
În ceea ce privește prima parte, informațiile se referă doar la mieii de lapte.
Greutatea în viu este eliminată, însă greutatea carcasei este menținută în secțiunea următoare privind sacrificarea.
Celelalte elemente ale acestui paragraf sunt deja acoperite de reglementările generale și, prin urmare, au fost eliminate.
Se adaugă următorul paragraf: „Animalele sunt îngrijite cu atenție în timpul creșterii și, în special, în timpul sortării în vederea părăsirii fermei, pentru a se evita pe cât posibil orice sursă de stres.
Este interzis ca animalele să fie apucate de lână.
Este interzisă administrarea de substanțe tranchilizante animalelor înainte de transport.
” Acest paragraf permite reglementarea condițiilor de manipulare a animalelor în timpul operațiunilor de colectare și transport.
Următoarea dispoziție se elimină: „La primirea la punctul de colectare, se efectuează o selecție.
Animalele care nu poartă IGP (care au pe spate un semn distinctiv colorat și care sunt identificate pe bonul de livrare) sunt separate de cele cu IGP.
Tehnicianul exclude din lotul IGP animalele care sunt prea mici sau prea slabe (în caz de dubiu, se efectuează palparea zonei de la nivelul lombar, iar dacă se simt apofizele vertebrale, mielul este exclus), animalele care prezintă defecte fizice (șchiopătare).
Mieii sunt palpați la nivelul coastelor pentru a se verifica prezența mușchiului, iar stratul de grăsime al animalului este măsurat vizual.
În general, același tehnician efectuează întotdeauna această operațiune.
Experiența și cunoștințele de specialitate îi permit să aprecieze rapid dacă mieii corespund cerințelor IGP.
Mieii eligibili pentru IGP sunt grupați apoi în loturi.
Atunci când cantitățile colectate scad sau transporturile sunt mai mari, mieii grupați la punctul de colectare pot fi transportați la un centru de alocare unde vor fi sortați înainte de a fi trimiși la abator.” și se înlocuiește cu următorul text : „Atunci când cantitățile colectate sunt mici, mieii pot fi grupați inițial la un punct de colectare.
Această etapă constă numai în descărcarea unor loturi mici de miei într-un loc definit, pentru a forma un lot mai mare care să fie transportat la centrul de alocare sau direct la abator.
Acest lucru servește la fuzionarea operațiunilor de transport.
Nu este permisă hrănirea la punctul de colectare.
În cazul în care sunt transferate într-un centru de alocare, animalele care nu poartă IGP (care au pe spate un semn distinctiv colorat și care sunt identificate pe bonul de livrare) sunt separate de cele care ar putea fi eligibile pentru IGP.
Cele care sunt prea mici și prea slabe sau care prezintă defecte fizice (șchiopătare) sunt excluse din lotul IGP.
Hrana, adăpostirea și condițiile sanitare sunt aceleași în centrul de alocare ca și în fermă.”